Saglasno članu 54 stav 1 tačka 29 Statuta Glavnog grada ("Sl. list CG-opštinski propisi", br.08/19 i 20/21), Skupština Glavnog grada - Podgorice, na sjednici održanoj dana 19. maja 2022. godine, razmatrala je Izvještaj o realizaciji Programa obavljanja komunalnih djelatnosti "Vodovod i kanalizacija“ d.o.o. – Podgorica za 2021. godinu i na osnovu člana 123 i 124 Poslovnika Skupštine Glavnog grada ("Sl. list CG-opštinski propisi", br.31/19, 16/20 i 43/20), donijela sljedeće

**OCJENE I ZAKLJUČKE**

**O C J E N E**

Izvještaj o realizaciji Programa obavljanja komunalnih djelatnosti "Vodovod i kanalizacija” d.o.o. – Podgorica za 2021. godinu sačinjen je shodno Zakonu o komunalnim djelatnostima (“Sl.list CG, br. 55/16, 74/16, 02/18 i 66/19), Pravilniku o bližem sadržaju godišnjeg program obavljanja komunalnih djelatnosti i godišnjeg izvještaja o realizaciji godišnjeg progama obavljanja komunalnih djelatnosti (“Sl.list CG”, br. 54/20) i Ugovoru o povjeravanju obavljanja komunalnih djelatnosti i korišćenju komunalne infrastrukture i drugih sredstava u svojini Glavnog grada Podgorica („Sl.list CG – opštinski propisi“, br.16/20).

 Izvještaj je koncipiran na način da prati realizaciju aktivnosti koje su predviđene Programom obavljanja komunalnih djelatnosti ovog Društva za 2021.godinu, uzimajući u obzir okolnosti koje su izazvane virusom COVID 19, uz obavezu Društva da obezbijedi ekonomsku održivost ovako velikog sistema.

Osnovni oblici organizovanja Društva, shodno Statutu Društva, su: Sektor za tehničko – operativne, Sektor za ekonomsko poslove, Sektor za pravne i opšte poslove, Sektor kvaliteta vode za ljudsku upotrebu i Sektor za razvoj mjerenje i informacione tehnologije, koji u svom sastavu imaju službe, čija je sistematizacija radnih mjesta definisana kroz Pravilnik o unutrašnjoj organizaciji i sistematizaciji radnih mjesta , br.16168 od 25.05.2021.godine.

Društvu je povjereno obavljanje poslova sakupljanja, prečišćavanja i distribucije vode, uklanjanje otpadnih voda, koje su djelatnosti od javnog interesa, kao djelatnosti koje nijesu od javnog interesa a odnose se na postavljanje vodovodnih i kanalizacionih sistema, inženjerska djelatnost, tehničko ispitivanje i analize, kao i sakupljanje, prećišćavanje i distribucija vode u flašama ili cistijernom.

Odbor direktora Društva, kao organ upravljanja, održao je u 2021.godini 14 sjednica na kojima je razmatrao i usvajao važne informacije, izvještaje, programe i druge materijale od značaja za poslovanje.

Povjerene poslove iz osnovne i dopunske djelatnosti, Društvo je realizovalo u 2021.godini sa 567 izvršioca, od čega je 551 angažovano na neodređeno, 11 na određeno, 3 pripravnika i 2 radnika koja su angažovani preko Projekta javnih radova.

 ‘’Vodovod i kanalizacija’’ d.o.o.Podgorica je u izvještajnom periodu realizovalo planirane poslove iz osnovne djelatnosti Društva u skladu sa Programom obavljanja komunalnih djelatnosti za 2021. godinu. Naime, u 2021.godini ukupno je sa svih vodoizvorišta potisnuto 39.483.443m3 vode, dok je fakturisana količina vode iznosila 20.082.876m3 vode, čime se zaključuje da gubici iznose 19.400.567m3 ili 49,14%. Kontinuirano su vršene aktivnosti na redovnom održavanju pumpnih stanica, bunara i rezervora, kao i na održavanju vodovodne mreže, sistema fekalne i atmosferske kanalizacije, uz izvođenje radova na katastarskom snimanju i obradi cjevovoda i šahti.

U izvještajnom periodu u internoj laboratoriji izvršena je analiza 932 uzoraka sirove vode sa vodoizvorišta na fizičko-hemijske i isti broj uzoraka na mikrobiološke parametre kvaliteta, kao i kontrola vode iz distributivne mreže i to 3 529 uzoraka na fizičko-hemijske i 3 558 uzoraka na mikrobiološke parametre kvaliteta. Takođe, u 2021.godini realizovan je postupak reakreditacije laboratorije prema novom standard, pa je labaratorija, pored prelaska na novi standard, proširila i obim akreditacije za jednu metodu hemijskih i mikrobioloških ispitivanja.

Tokom 2021.godine Društvo je realizovalo značajne investicije u cilju unapređenja i proširenja hidrotehničke infrastrukture u vrijednosti od 1.100.196,87€. Navedeni radovi su se odnosili na generalni remont pumpnih agregata na PS”Mareza 2” u vrijednosti od 398.207,78€, izgradnju i rekonstrukciju vodovodne mreže u prigradskim naseljima, kao i radovi na formiranju pumpne stanice na brdu Gorica za potrebe sistema protivpožarne zaštite, kao i istražni raodvi na bunaru B6 u okviru vodoizvorišta Zagorič. Takođe, izvodili su se radovi i na rekonstrukciji vodovodne meže na seoskom području u vrijednosti od 393.278,04€, dok vrijednost radova izvedenih na izgradnji hidrotehničke infrastrukture na prostoru opštine u okviru Glavnog grada iznosi 158.774,75€. U cilju obezbjeđivanja sigurnosti vodosnabdijevanja, Društvo je izvršilo nabavku i ugradnju elektromotorne zaštite na srednjenaponskom bloku na CS Mareza 2, kao i radove radi puštanja u rad niskonaponskog bloka 630 kVA na pumpnoj stanici Zagorič u vrijednosti od 50.001,82€, dok su radovi na opremanju bunara B6 na vodoizvorištu Zagorič u vrijednsoti od 99.934,48€.

Pored navedenog, Društvo je izvodilo radove na izgradnji fekalne i atmosferske kanalizacije u ukupnoj vrijednosti od 321.219,57€.

Aktivnosti na izgradnji Postrojenja za prečišćavanje otpadnih voda tokom 2021.godine realizovale su se shodno planiranoj dinamici. Naime za komponente koje se odnose na izgradnju PPOV, Postrojenja za tretman mulja i Postrojenja za spaljivanje mulja,nakon tenderskog perioda, sprovedene su aktivnosti na pripremi i podnošenju izvještaja o ocjeni tenderskog postupka, nakon čega slijedi ugovorno pregovaranje i priprema ugovornih dokumenata, kao i dodjela ugovora. Radovi na izgradnji primarnog kolektora i cjevovoda-pješačkog mosta, kao i radovi na proširenju kanalizacione mreže u dužini od oko 18,5km su realizovani, pa su tokom 2021.godine sprovedene aktivnosti na privremenom prihvatanju potvrda o preuzimanju istih, nakon čega slijedi primanje radova i izdavanje dozvole za rad. Aktivnosti vezane za unaprijeđenje upravljanja otpadnim vodama u vinariji 13.jul Plantaže se odnose na pripremu tenderske dokumentacije

**Ukupan prihod** koji je ostvaren u 2021.god. iznosi **14.532.118,69** €. Prihod iz osnovne djelatnosti učestvuje sa 71,96% u ukupnom prihodu i iznosi 10.457.378,41€.

 **Ukupan rashod**, u izvještajnom periodu, iznosi **14.377.973,27€,** od čega poslovni rashodi iznose 12.153.610,12€, a vanredni 2.224.363,15€. Najveću stavku u rashodima čine troškovi zarada, naknada zarada i ostali lični rashodi i isti iznose od 6.440.926,01€.

 U izvještajnom periodu, ostvarena je **neto dobit**  u iznosu od **13.594,46€.**

 Ukupno naplaćena potraživanja Društva na 31.12.2021. godine iznose 12.445.733,29€, dok nenaplaćena potraživanja na dan 31.12.2021.godine iznose 5.059.934,39€.

 Stepen ostvarenja Plana javnih nabavki za 2021.godinu iznosi 64%, koga karakteriše najveći stepen ostvarenja u segmentu koji se odnosi na radove, dok je razlog za nerealizovanje stavki iz segmenata roba i usluga bilo poništenje tendera kao i raspisivanje tendera na kraju izvještajne godine i sl.

 Za 2021.godini “Vodovod i kanalizacija” d.o.o. Podgorica utvrdilo je cjenovnik za usluge javnog vodosnabdijevnja, isporuku vode za piće drugom vršiocu, prihvatanje, odvođenje i prečišćavanje komunalnih otpadnih voda, shodno Metodologiji za utvrđivanje cijena za obavljanje regulisanih komunalnih djelatnosti, na koji je Regulatorna agencija za energetiku dala saglasnost, a nakon toga, shodno zakonskoj proceduri i Skupština Glavnog grada – Podgorica.

Na bazi prezentiranih pokazatelja može se ocijeniti da je „Vodovod i kanalizacija“d.o.o. Podgorica kvalitetno realizovalo poslove iz osnovne i dopunske djelatnosti, kroz realizaciju aktivnosti definisanih Programom obavljanja komunalnih djelatnosti ovog Društva za 2021.godinu.

Polazeći od datih ocjena, Skupština Glavnog grada donosi sljedeće:

**Z A K LJ U Č K E**

1. Usvaja se Izvještaj o realizaciji Programa obavljanja komunalnih djelatnosti "Vodovod i kanalizacija d.o.o. – Podgorica za 2021. godinu;
2. Nastaviti sa započetim radovima i aktivnostima na izgradnji Postrojenja za prečišćavanje otpadnih voda, shodno planiranoj dinamici;
3. Kontinuirano nastaviti izvođenje radova na unaprjeđenju hidrotehničke infrastrukture.
4. U cilju povećanja naplate potraživanja preduzeti sve raspoložive mjere;
5. Za realizaciju navedenih zaključaka zadužuje se menadžment ‘’Vodovod i kanalizacija’’ d.o.o.- Podgorica.

Broj:02-016/22-281

Podgorica, 19. maj 2022.godine

**SKUPŠTINA GLAVNOG GRADA – PODGORICE**

 **PREDSJEDNIK SKUPŠTINE,**

 **dr Đorđe Suhih**